Broj: 711-I-824-M-91/23-02-23

Zagreb, 28. travnja 2023.

**DRAŽEN TONKOVAC**

 općinski načelnik Općine Čepin

**Predmet: mišljenje na zahtjev obveznika Dražena Tonkovca**

 - daje se

Povjerenstvo za odlučivanje o sukobu interesa (dalje: Povjerenstvo) dana 19. travnja 2023. pod brojem 711-U-4051-M-91/23-01-26 zaprimilo je zahtjev za davanjem mišljenja koji je podnio obveznik Dražen Tonkovac, općinski načelnik Općine Čepin.

U podnesenom zahtjevu obveznik je naveo da je Općinsko vijeće Općine Čepin 7. travnja 2021. donijelo Odluku o uvjetima prodaje zemljišta u Gospodarskoj zoni Čepin, kao i odluke o izmjenama i dopunama navedene Odluke dana 21. prosinca 2021. i 24. svibnja 2022., te da su navedene odluke pravosnažne i objavljene u Službenom glasniku Općine Čepin. U nastavku obveznik navodi da je 18. travnja 2023. donio Odluku o raspisivanju javnog natječaja za prodaju nekretnina u Gospodarskoj zoni Čepin, kao i Rješenje o imenovanju povjerenstva za provedbu navedenog javnog natječaja, kao i da je temeljem navedenih akata povjerenstvo raspisalo i objavilo 18. travnja 2023. Javni natječaj za prodaju nekretnina u Gospodarskoj zoni Čepin koji je istoga dana objavljen na službenoj mrežnoj stranici Općine Čepin i njenoj oglasnoj ploči, a obavijest o raspisanom natječaju objavljena je u Večernjem listu. Obveznik u zahtjevu napominje da dužnost općinskog načelnika obnaša volonterski te da je istovremeno vlasnik (nositelj) poljoprivrednog obrta Tonkovac slijedom čega moli mišljenje o mogućem sukobu interesa u slučaju prijave na navedeni javni natječaj od strane njegova obrta, a ako je Povjerenstvo mišljenja da sukob interesa ne postoji i njegova ponuda bude najpovoljnija, moli za uputu o sklapanju ugovora između njegova obrta i Općine Čepin.

Uvidom u podatke obrtnog registra Povjerenstvo je utvrdilo da je obveznik Dražen Tonkovac vlasnik obrta Tonkovac, poljoprivredni obrt, Čepin, Željeznička 70, od datuma osnivanja 18. ožujka 2005. s početkom obavljanja obrta 1. travnja 2005.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 6. sjednici održanoj 28. travnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 4. točkom 4. ZSSI-a propisano je da se poslovni odnos u smislu toga Zakona, pored ostalog, odnosi i na ugovore o kupoprodaji, a točkom 5. istoga članka propisano je da se poslovnim subjektom u smislu tog Zakona smatraju i obrti.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 4. istog članka propisano je da su pravni poslovi, odnosno pravni akti koji su sklopljeni, odnosno doneseni protivno odredbama stavka 1. i 2. tog članka ništetni.

Slijedom navedenog, obrt u vlasništvu obveznika Dražena Tonkovca ne može stupiti u poslovni odnos s Općinom Čepin u kojoj obveznik obnaša dužnost općinskog načelnika, niti smije biti član zajednice ponuditelja ili podisporučitelj u tom poslovnom odnosu, neovisno o načinu obnašanja navedene dužnosti (profesionalno ili volonterski).s

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Dražen Tonkovac, elektroničkom dostavom
2. Objava na internetskoj stranici
3. Pismohrana